钦定古今图书集成/明伦汇编/官常典/第506卷 > 张凝
## 钦定古今图书集成/明伦汇编/官常典/第506卷 > 张凝

按《宋史》本传：“凝，沧州无棣人。少有武勇，倜傥自任。乡
人赵氏子以材称，凝耻居其下，因挟弓与角胜负。约
筑土百步射之，凝一发洞过，矢激十许步，抵大树而
止，观者叹服。节帅张美壮之，召置帐下。太宗在藩邸，
闻其名，以隶亲卫。即位，补殿前指挥使，稍迁散祗候
班都虞候。淳化初，以其有材干，与王斌、王宪并授洛”
苑使，凝领绣州刺史，赐袭衣、金带，每颁赉必异等。出
为天雄军驻泊都监，移贝州，改高阳关行营钤辖、六
宅使。真宗践祚，加庄宅使，迁北作坊使。咸平初，契丹
南侵，凝率所部兵设伏于瀛州西，出其不意，腹背奋
击，挺身陷敌。凝子昭远，年十六，从行，即单骑疾呼突
入阵中，掖凝出，左右披靡不敢动。明年，契丹兵大至，
车驾幸大名，凝与范廷召于莫州东分据要害，断其
归路，契丹宵遁，凝纵兵击之，尽夺所掠生口资畜。徙
镇、定、高阳关路前阵钤辖，迁赵州刺史。四年，召还，代
潘璘为邠宁、环庆、灵州路副部署兼安抚使。时斥堠
数扰，转运使刘综惧飞挽不给，问计于凝。凝曰：“今当深入，因敌资粮，不足虑也。”乃自白豹镇率兵入敌境，
生擒贼将，烧荡三百馀帐、刍粮八万，斩首五千馀，获
牛马器甲二万，降九百馀人。庆州蕃族胡家门等桀
黠难制，凝因袭破之。又熟户与生羌错居，颇为诱胁。
凝引兵至八州原、分水岭柔远镇，降峆𡗀等百七十
馀族，合四千户，边境获安。就加宁州团练使。景德初，
迁本州防御使，代杨嗣为定州路行营副部署，徙保
州驻泊，又兼北面安抚使。时王超为总帅，以大兵屯
中山，朝议择凝与魏能、田敏、杨延昭分握精骑，俟契
丹至则深入以牵其势。超尝请四人悉隶所部，上以
本设奇兵，挠敌之心腹，若复取裁大将，则无以责效，
乃令凝等不受超节度。时魏能逗挠，退保城堡，众皆
愤悱，责让能，凝独默然。或问之，凝曰：“能粗材险愎，既
不为诸君所容，吾复切言之，使其心不自安，非计也。”
上闻而嘉其有识。车驾观兵澶渊，凝率众抵易州。既
而契丹受盟北归，所过犹侵剽不已，遂以凝为缘边
安抚使，提兵蹑其后，契丹乃不敢掠夺。改高阳关部
署。明年，议劳，就加殿前都虞候，卒。凝忠勇好功名，累
任西北，善训士卒，缮完器仗，前后赏赐，多以犒师，家
无馀资，京师无居第。真宗悼惜之，赠彰德军节度，遣
中使护丧还京，官给葬事，厚恤其家。子昭远。